Eesti kõige nimekama etnoloogi Ants Viirese (pildil) teadustööd on leidnud tunnustust ka väljaspool Eestit. Eesti viimase poole sajandi etnoloogiateadust oleks raske ettegi kujutada ilma temata. Tänavu pälvis Ants Viires Tartu Ülikooli rahvusmõtte auhinna Eesti ajaloo  fundamentaalsete uurimuste eest. Viirese uurimisobjektiks on pikka aega olnud Eesti talurahva aineline kultuur.    Ants Viirese 90. sünnipäevaks ilmus mullu jõulukuul suurteos "Eesti rahvakultuur". Raamatu ilmumisel on suurimad teened just Ants Viiresel, kes ise autorina ja kogu väljaande eestvedajana oli asendamatu. Saates, mis on lindistatud 2007. aasta jõulude ajal räägib Eesti etnograafia grand old man Ants Viires aastavahetusepühadest Eestis. Jõuludest, nääridest, jõulukaardi saatmise kombest ja sellest, millal päkapikud käima hakkasid ja missugused olid vanasti jõulusalmid. Ants Viires on kirjutanud samal teemal ka raamatu "Meie jõulude lugu".